
În calitate de profesor însoţitor a unui grup de elevi participanţi la Olimpiadă, vă prezint mai jos doar câteva aspecte ce mi-ai atras atenţia asupra desfăşurării acestui concurs, precum şi câteva din afirmaţiile şi îngrijorările elevilor participanţi care şi-au pus multe semne de întrebare la care nu le-a răspuns nimeni. Menţionez că  nu pot subscrie în totalitate afirmaţiilor elevilor participanţi dar alţi elevi ce vor citi aceste informaţii pe acest forum vor putea confirma sau infirma informaţiile.

Desfăşurarea propriu-zisă a concursului
· La proba scrisă, în aceeaşi sală, subiectele la unele domenii au fost împărţite la timp iar la alte domenii au fost împărţite cu o întârziere de mai bine de 30 de minute. Oare nu exista nicio posibilitate ca subiectele să fie împărţite tuturor la aceeaşi oră, fie şi cu întârziere, având în vedere că elevii ce aşteptau subiectele se uitau la ceilalţi cum scriu şi erau într-un stres continuu din cauza emoţiilor? Se pare că nu s-a gândit nimeni la psihicul elevilor...
· Unii elevi susţin că, aproape de finalul probei practice (care se dă tot în scris!), un profesor supraveghetor i-a dat telefonul acestuia unei eleve din prima banca de pe rândul din mijloc iar aceasta s-a uitat pe telefon timp de 5 minute. Circula zvonuri că, inainte de a veni subiectele, acestea păreau că se înţeleg bine. Indiferent din ce motiv i-a dat telefonul, nu e ceva foarte suspect şi sfidător pentru ceilalţi ca un profesor supraveghetor să ofere propriul telefon unui participant la concurs, chiar în timpul concursului?
· Unii elevi susţin că, înainte de a se aduce subiectele la proba practică la „Economic-administrativ”, o elevă a întrebat preşedinta comisiei dacă are voie să păstreze planul de conturi personal pentru că are şi un formular de registru-jurnal în el şi poate i se va da un subiect legat de completarea acestui tip de formular. Preşedinta comisiei i-a răspuns elevei că va primi tot ce e nevoie pentru concurs dar coincidenţa face ca unul din subiecte să fie exact legat de completarea unui registru-jurnal. Din păcate, unor elevi li se pare foarte suspectă întrebarea elevei. De unde ar fi ştiut ea că are nevoie de un astfel de formular? Poate pentru că, de obicei sau de regulă, astfel de probleme se dau pe la concursurile de acest gen iar eleva a vrut sa fie pregătită cu toate formularele. Însă suspiciunea unor elevi rămâne...

· La proba practică la “Economic-administrativ”, într-o clasă erau repartizaţi pe lista 23 de elevi iar în sală erau doar 20 de bănci, ulterior aducându-se bănci şi scaune suplimentare. Oare nu se putea rezolva această problemă când s-a stabilit lista celor din sală?
Cazare, masă, divertisment
· Din spusele elevilor, camerele din căminul liceului în care au fost cazaţi aceştia erau inestetice şi insalubre (purici, gândaci, mucegai, pereţi murdari, etc ), apa de la baia comună şi căldura din calorifere au fost date doar la anumite ore, existând riscul de îmbolnăvire a elevilor datorită temperaturii scăzute de peste noapte şi a faptului că unii (inclusiv eu) au făcut duş cu apă rece.

· Curtea şcolii era plină de câini comunitari, unii dintre ei chiar foarte agresivi seara şi noaptea, când elevii şi însoţitorii se întorceau de la plimbare de prin oraş şi voiau să intre în internat. Zvonurile spun că un elev a fost chiar muşcat de unul din câini dar eu personal nu am vazut muşcătura. Tot ce ştiu este că eu şi elevii mei am scăpat de muşcături dar nu am găsit vreo soluţie de a scăpa de teroarea reprezentată de prezenţa acestor câini.

· Legat de masă, aceasta a fost servită de nişte elevi nepregătiţi ce şi-au desfăşurat serviciul într-un mod total neprofesional. Deşi era Postul Paştelui, chiar Săptămâna Mare pentru religia catolică, meniurile erau cele standard şi nu s-a ţinut cont de faptul că unii ţineau post sau erau vegetarieni. Aşadar, cei aflaţi în această situaţie, ar cam fi simţit foamea dacă nu îşi aduceau bani de acasă. Când eu am solicitat un meniu de post, mi s-a spus că, citez, “Noi, oltenii, suntem mai atei…aşa”. Dar oare meniul trebuia făcut pentru gazde sau pentru oaspeţi? Când am cerut să mi se scoată carnea din meniu şi să îmi fie înlocuită eventual cu o cantitate mai mare de hrana din celelalte feluri, mi s-a spus că totul e numărat şi cântărit la fix şi nu mi se poate satisface dorinţa. Dar culmea nesimţirii a fost când am spus unei bucătărese să îmi aducă acele componente ale meniului ce rămân de la alte mese (cubuleţe de gem, unt, brânză topită) dar aceasta a spus că acelea mai sunt luate de elevii ce servesc la masă, că trebuie să mănânce şi ei...etc. Aşadar, cei care serveau aveau prioritate în faţa oaspeţilor? Jenant…
· În ziua de marţi, la ora 12, era programat pentru elevi şi însoţitori un traseu cu autocarul până la un parc. Două grupuri din judeţe diferite au coborat, din motive obiective, la ora 12.05 dar ... surpriză: autocarul plecase deja. Să presupunem că e vina celor două grupuri că au întârziat dar, când acestea au încercat să remedieze problema, directoarea colegiului a criticat aspru această întarziere de 5 minute, parcă uitând că şi organizatorii, sub conducerea dânsei, au avut destule probleme legate de nerespectarea timpului şi nu numai (întârzierea subiecteleor, afişarea incorectă a baremului, etc etc etc.)
Rezultate, corectare, contestaţii
· După prima probă, în jurul orei 20 s-au afişat rezultatele pe un avizier total neiluminat şi nu specifica nicăieri când, cum şi unde se pot depune contestaţiile, rămânând la latitudinea participanţilor să deducă această informaţie. Precizez că abia a doua zi dimineaţă s-a afişat informaţia legată de depunerea contestaţiilor. Legat de afişarea baremului, iniţial a fost afişat un barem de corectare iar ulteior, după un timp, a apărut o precizare la avizier legată de anumite greşeli din acel barem, respectiv corectarea acestora. Unii profesori însoţitori şi elevi au sesizat şi alte greşeli la baremul iniţial dar, poate printr-un miracol, acesta fusese deja schimbat de la avizier. Sau poate elevii au văzut greşit... Şi totuşi se ridică o întrebare: dacă au fost corectate deja unele lucrări până la schimbarea baremului, acestea au fost recorectate sau au fost lasate cu notele iniţiale, după vechiul barem, neputând verifica nimeni acest aspect? Să presupunem că membrii comisiei de evaluare au recorectat lucrările după noul barem, în caz că nu a început corectarea după afişarea noului barem.
· Faptul că membrii comisiei de evaluare luau masa la un loc cu elevii şi profesorii, chiar la aceeaşi ora, a dat naştere unor suspiciuni în rândul elevilor, care consideră că această comisie nu ar trebui sa aibă contact cu nimeni în perioada evaluării. Totuşi, în această perioadă, membrii comisiei de evaluare circulau nestingherit şi aveau contacte cu alte persoane  de pe hol  sau  cu profesori însoţitori şi elevi participanţi la olimpiadă, unul din elevii participanţi putând fi văzut îmbrăţişându-se cu un membru al comisiei de evaluare. Să admitem că se cunoşteau şi nu se puteau abţine să îşi arate afecţiunea dar o puteau face un pic mai discret pentru a nu alimenta tot felul de zvonuri legate de favorizarea notării.
· O parte din elevi au contestat rezultatele dar acestora li s-a sugerat (ca să nu spun că li s-a impus) ideea de a-şi retrage contestaţia, dupa ce li s-a prezentat lucrarea scrisă elevilor. Pentru a fi convinşi să îşi retragă contestaţia, elevii au fost luaţi deoparte iar apoi, cu lucrarea în faţă, li s-au prezentat anumite motive pentru care “ar fi bine” să îşi retragă cererea de contestaţie. Iată unele din ele: „De ce au scris prea multe exemple la un anumit subiect?”, „De ce au scris cuvânt cu cuvânt din carte”? şi alte tehnici de intimidare prin folosirea unor întrebări de genul “Ai mai fost la vreo olimpiadă naţională să ştii cum stau lucrurile? Ce medii ai avut la şcoală?”. Mare parte din elevi şi-au retras contestaţiile dar doar trei dintre ei nu au făcut-o. Dintre aceştia, unui elev i   s-a scăzut punctajul de la 72 la 67 iar unui elev ce învăţa exact în acel liceu ghiciţi ce i s-a întâmplat? Pe lista cu rezultate avea afişat la avizier punctajul de 58 iar după contestaţie a obţinut 69. Să presupunem că prima comisie a făcut o eroare şi abia a doua comisie a dat rezultatul corect (zvonurile spun că s-ar fi omis acordarea punctului din oficiu). Dar, pe lista cu noile rezultate, în loc de 58 la vechiul punctaj, apare 59. Nu pare suspect? Să fie iar o eroare sau e ceva intenţionat?
Imaginea Colegiului


Dincolo de aceste aspecte mai puţin plăcute, totul a fost ok, per ansamblu. Pe mine m-a impresionat foarte mult programul artistic prezentat elevilor şi profesorilor însoţitori în data de 1 aprilie 2012. Nu m-am plictisit deloc iar fiecare număr artistic prezentat de elevi a fost ceva ce nu am mai văzut până acum în oraşul sau şcoala din care provin. Apoi, mi-a placut foarte mult şi parcul “Grigorescu” în care am petrecut două zile, înainte şi după proba practică. Am vizitat şi Gradina Botanică dar nu am putut vedea mare lucru deoarece plantele şi florile, fiind abia luna aprilie, încă nu erau în toată splendoarea lor. În seara de după proba practică, organizatorii au servit o masă bogată de tip “bufet suedez” dar, din păcate, programul de discotecă a durat doar până pe la orele 21-22, tocmai când începeau elevii sa prindă curaj să participe la petrecere.

Un alt aspect ce a fost remarcat de mine legat de imaginea Colegiului a fost următorul. La un moment dat, un cadru didactic din comisia de organizare stătea lejer şi fuma pe un scaun din holul principal al liceului, la o măsuţa deasupra căreia era afişat un semn de mari dimensiuni cu FUMATUL INTERZIS. Partea amuzantă a fost că intrase un alt cadru didactic ce îi atrăsese atenţia dar doamna fumătoare nu se deranja să înceteze această practică nocivă. Oare ea ştia că elevii de la Olimpiadă aveau ca subiect tocmai precizarea semnificaţiei acelui semn? No more comment! 
Notă personală
În încheire voi atrage atenţia asupra unui aspect destul de jenant legat de decontarea de către Inspectoratul şcolar a cheltuielilor făcute de elevii participanţi la Olimpiadă şi de profesorii însoţitori. La plecarea spre Craiova mi s-a dat o sumă de bani din care am cumpărat bilete de tren dus-întors şi din care am făcut anumite cheltuieli cu taxi-ul de la şcoală până la gară, atât eu cât şi elevii având bagaje destul de mari, fiind plecaţi de aproape o săptămână. La întoarcere, de la Inspectorat mi s-a decontat doar cheltuiala cu biletele de tren şi un bilet de microbuz al unui elev, dar nu şi bonurile de la taxi, deoarece, conform spuselor doamnelor de la departamentul Contabilitate, legea spune că se decontează doar cel mai ieftin mijloc de transport şi doar dacă nu e din acelaşi oraş. Altfel spus, dacă eu luam autobuzul de la internatul unde am stat cazat şi până la gară, nu mi se deconta nimic, ca să nu mai zic de taxi. Iar o altă traducere ar putea fi: statul nu decontează cheltuielile elevilor olimpici iar dacă aceştia nu au bani pentru a ajunge la gară, nu au decât să meargă pe jos, indiferent cât de departe ar fi gara şi indiferent câte bagaje ar avea. Întrebarea mea simplă şi umilă ar fi: cum de sunt trataţi atât de prost elevii olimpici ai ţării, în timp ce pentru alte cheltuieli din sistemul bugetar, chiar din învăţământ, se găsesc mereu bani? Cum de elevii de la alte olimpiade au fost cazaţi la hoteluri de 3-4 stele iar cei de la “Tehnologii” nu? Să nu ne mai mirăm de ce ne pleacă elitele din ţară şi ne lasă pradă celor ce ne exploatează. 
   Vă doresc tuturor un Paşte fericit şi sper să vă dea de gândit acest articol necenzurat!

